1890 йылда Кускова Мәскәүгә күсенә һәм акушер курстарына уҡырға инә. Бында ул студенттар араһындағы народниктар түңәрәгенә барып эләгә, йәшерен әҙәбиәт таратыу менән шөғөлләнә. 1891 йылда Һарытауға ҡайта һәм фельдшер курстарына уҡырға инә. Ваба эпидемияһы менән көрәштә ҡатнаша, ваба болаһы шаһиты була. Һарытауҙа ла йәшерен эшмәкәрлеген дауам итә, Н. М. Астыревтың народниктар түңәрәгендә ҡатнаша, танылған революционерҙар М. А. Натансон һәм В. М. Чернов менән таныша. Аҙаҡ полиция тарафынан тотошо менән юҡҡа сығарылған «Народное право» революцион партияһын ойоштороуҙа ҡатнаша. Революцион түңәрәктә ҡатнашҡаны өсөн енәйәти яуаплылыҡҡа тарттырыла, 1 йыл төрмәлә ултырып сыға һәм 3 йыл полиция күҙәтеүе аҫтында була. Аслыҡ иғлан иткән студент-«народник» Кусковты төрмәнән сығарыу өсөн, уның менән фиктив никахҡа инә. Шул ваҡыттан алып Кускова фамилияһында йөрөй, һәм шул фамилия аҫтында ул таныла.